अबू ज़ैद के पिता 55 वर्षीय किसान अलाउद्दीन ने बताया कि उनके बेटे ने गांव के ही स्कूल से कक्षा पांच तक पढ़ाई की है। उसके बाद खेती के कामों में उसने पिता का हाथ बटाना शुरू कर दिया। पिता गांव में इलेक्ट्रिक वाइरिंग का काम भी कर लिया करते थे। बेटे ने भी उनके सहायक के तौर पर काम करते हुए कुछ काम सीख लिया था। इसी आधार पर 2009 में वह सऊदी अरब चला गया लेकिन वहां उसे कंपनी ने टेलीफोन लाइन बिछाने के काम में लगा दिया।